游西塔寺分韵詠雙蓮以太華峰頭玉井蓮爲韵探得華字
作者：謝逸
朝代：宋

paragraphs: 元君始雲翔，華姑繼羽化。
獨留曾與黎，高風配崧華。
不隨二女嬪，豈羨兩喬嫁。
尚餘脂澤念，多生緣未謝。
化爲芬利陀，耦立遠公社。
翠趺分雙歧，並萼肩相亞。
挹袖薰風晨，携手凉月夜。
交枝艷散霞，同氣香飄麝。
疏影競清妍，幽姿鬭閒暇。
何時各零落，秋高霜露下。
洗妝見冰肌，乘雲返姑射。
此論傳者誰，黄鵠爲予話。